TFG มั่นใจเกินร้อยแฉทุกวัน ทันเกมหุ้น
นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการบริษัท ไทยฟู้ดส์ กรุ๊ป จำกัด (มหาชน) หรือ TFG อาจจะถูกลืมไปแล้วว่า ฉายาในอดีตของเขาคือ 1 ในพ่อมดการเงิน ระดับหัวแถวเฉกเช่น ราเกซ สักเสนา
1 มี.ค. 2560

นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการบริษัท ไทยฟู้ดส์ กรุ๊ป จำกัด (มหาชน) หรือ TFG อาจจะถูกลืมไปแล้วว่า ฉายาในอดีตของเขาคือ 1 ในพ่อมดการเงิน ระดับหัวแถวเฉกเช่น ราเกซ สักเสนา
วันนี้ แม้ว่า ภาพลักษณ์เก่าแก่อาจเลือนหายไป แต่ฝีไม้ลายมือระดับ “ขิงแก่” ยังเต็มเปี่ยม แม้จะลดเพดานลงมาทำธุรกิจขายสินค้าเกษตรจำพวกเนื้อสัตว์ที่มีลักษณะเป็นสินค้าโภคภัณฑ์ที่ราคาขึ้นกับฤดูกาลมากกว่าระดับปกติก็ตาม
ความสามารถในการพลิกฐานะของ TFG จากบริษัทที่ขาดทุนเละเทะในปี 2558 มาทำกำไรสุดสวย พร้มกับดันราคาหุ้นให้มาอยู่ในระดับรอบๆ 7.00 บาท ก็สะท้อนให้เห็นว่า “ม้าแก่ชำนาญทาง” ยังใช้การได้ดี
ฝีมือระดับเซียนเหยียบเมฆอย่างนี้ทำให้ “ตัวจริง เสียงจริง” อย่างนาย วินัย เตียวสมบูรณ์กิจ ประธานกรรมการบริหาร และผู้ถือหุ้นใหญ่ของบริษัท ทั้งในนามส่วนตัว และในนามของนิติบุคคล บริษัท นิวสตาร์ วิคเตอร์ จำกัด…มีเวลาไปทำอย่างอื่นที่ต้องการได้อีกมากมาย
ผลประกอบการล่าสุดสิ้นงวดปี 2559 ของ TFG ที่ออกมาแล้วมีรายละเอียดน่าสนใจ มีกำไรสุทธิ 1,446.80 ล้านบาท เพิ่มขึ้น 191.90% จากปี 2558 ที่มีผลขาดทุนสุทธิ 1,574.31 ล้านบาท
กำไรที่โตมาก และพลิกจากขาดทุนของปีก่อน เกิดจากความสามารถในการสร้างรายได้รวม 20,779.59 ล้านบาท เพิ่มขึ้น 18.69% จากปี 2558 ที่มีรายได้รวม 17,508.07 ล้านบาท ส่วนใหญ่เป็นผลมาจากรายได้ของธุรกิจไก่และธุรกิจสุกรที่เพิ่มขึ้น
ปัจจัยแห่งความสำเร็จมาจาก กลยุทธ์ 4 ด้านอย่างบูรณาการ นับแต่ 1) บริหารต้นทุน 2) ลดค่าใช้จ่ายบริหาร 3) เพิ่มประสิทธิภาพของฟาร์มเลี้ยงไก่ สุกร โรงชำแหละและโรงงานอาหารสัตว์ รวมทั้ง 4) บริหารความเสี่ยงราคาวัตถุดิบในประเทศและต่างประเทศอย่างระมัดระวัง ทำให้กำไรขั้นต้น อยู่ที่ 13.4% ซึ่งถือว่าดีมากสำหรับธุรกิจนี้ ซึ่งโดยทั่วไปอยู่ในระดับต่ำกว่า 10%
ผลตอบแทนจากการ “เกาถูกที่คัน” นอกจากกำไรที่โดดเด่นและราคาหุ้นที่สวยงาม ยังทำให้ปลายปี 2559 มีรางวัลตอบแทนที่ TFG ได้ถูกนำเข้าคำนวณใน MSCI GLOBAL SMALL CAP INDEXES รอบใหม่ มีผลตั้งแต่วันที่ 30 พฤศจิกายน 2559 เป็นต้นมา
กำไรของปี 2559 ยังถูกมองว่าน้อยไป เพราะปี 2560 นายเชิดศักดิ์ ยังตั้งเป้าธุรกิจเอาไว้เลิศลอยตามประสาคนไฟแรงไม่มีมอด วาดฝันหวังให้ TFG เติบโตทั้งปริมาณ และคุณภาพ โดยเฉพาะใน 3 ปีข้างหน้า จะเติบโตปีละ 15% ขึ้นไป ถือว่าเป็นเป้าหมายไม่ธรรมดา
บริษัทตั้งเป้าหมายรายได้ในปี 2560 เติบโตไม่ต่ำกว่า 15% เมื่อเทียบกับปีก่อน โดยได้รับปัจจัยหนุนจากปริมาณการผลิตไก่ สุกร อาหารสัตว์ที่เพิ่มขึ้น การเพิ่มสัดส่วนของสินค้าที่มีกำไรขั้นต้น อีกทั้งราคาวัตถุดิบที่น่าจะปรับตัวลดลงดีกว่าปีก่อน จะช่วยให้รายได้และกำไร เติบโตสอดคล้องกับยุทธศาสตร์ “Year of Growth” โดยใช้สูตร MV3 (Market Value=Margin X Volume X Velocity X Value)
แผนธุรกิจหลักเพื่อเติบโตอย่างมีความต่อเนื่องเริ่มตั้งแต่
-แผนการขยายธุรกิจโดยใช้กลยุทธ์สร้างพันธมิตร และลงทุนต่ำในสินทรัพย์ถาวร หลังจากในปีก่อนบริษัทได้เข้าร่วมลงทุนในกิจการ “บิ๊ก ฟู้ดส์” เพิ่มการผลิตไก่สด
-ตั้งบริษัทร่วมทุน ชื่อบริษัท ไทย ซิลเวอร์ ฟู้ดส์ จำกัด  โดย TFG ถือหุ้น 70% และบริษัท ซิลเวอร์ ฟาร์ม เซ็นเตอร์ จำกัด ถือหุ้น 30% มีทุนจดทะเบียน 10 ล้านบาท เพื่อขยายธุรกิจ จะทำให้มีรอบเลี้ยงไก่เพิ่มอีก 2 ล้านตัว เพื่อขายอาหารสัตว์และลูกไก่ และจ้างเหมาชำแหละไก่ ในพื้นที่ จ.สระบุรี เพื่อขายไก่ชำแหละสู่ภาคเหนือและภาคอีสาน ลดต้นทุนการผลิตและค่าขนส่ง
-ตั้งเป้าหมายขายสุกร เดือนละ 73,000 ตัว (รวมเวียดนามเดือนละ  7,500 ตัว) เพิ่มขึ้นประมาณ 15%
-สร้างโรงชำแหละสุกรเพิ่มที่ จ.ขอนแก่น และ จ.ชลบุรี เพื่อขยายฐานการขายสุกรชำแหละปี 2560 เข้าสู่โมเดิร์นเทรดและพันธมิตร เช่น บริษัท หมูอินเตอร์ ในภาคเหนือ และภาคอีสาน เพื่อสร้างเสถียรภาพ
-ธุรกิจผลิตอาหารสัตว์ ขยายกำลังการผลิตเพิ่ม 30% เป็นเดือนละ 130,000 ตัน เพื่อขายให้กับลูกค้าภายนอก 10% และใช้สนับสนุนฟาร์มไก่ สุกร ภายในระบบ 90%
-เพิ่มสัดส่วนของสินค้าที่มีมูลค่าสูง ทั้งในส่วนของการส่งออกไก่  โรงงานไส้กรอกไก่ และธุรกิจ Food service ของไก่และสุกร อย่างต่อเนื่อง
แผนธุรกิจที่จะเติบโตนี้ ต้องการเงินทุนค่อนข้างมาก แต่การที่บริษัทยังมีตัวเลขขาดทุนสะสมติดค้างอยู่ 77.73 ล้านบาท        ความจำเป็นต้องรักษาสภาพคล่องเอาไว้ให้เหมาะสม ทำให้การงดจ่ายปันผล (ที่จะต้องเกิดขึ้น) จึงจำเป็น ….เพียงแต่ไม่ต้องการให้ผู้ถือหุ้นเสียรังวัดมากเกิน การออกวอร์แรนต์เพื่อซื้อเวลาในอนาคต จึงเกิดขึ้น
มติคณะกรรมการบริษัท ให้ออก TFG-W2 แจกฟรีให้สิทธิผู้ถือหุ้น 10 หุ้น ต่อ 1 วอร์แรนต์ ที่เปลี่ยนเป็นหุ้น 1:1 ที่ราคา (Exercise Price) 9.50 บาท ภายในระยะเวลา 3 ปี
นัยสำคัญของการออก TFG-W2 ตีความได้หลายทางดังนี้คือ
-กำไรของปี 2560 นี้ยังผันผวน แม้วาดแผนสวยโตปีละ 15% ทุกปีใน 3 ปีข้างหน้า เท่ากับโตเกิน 50% จากนี้ไป ทำให้ต้องกระจายความเสี่ยง รักษาเงินสด เพื่อรักษาอัตรากำไรสุทธิมากเท่าหรือกว่าเดิม
-การโตด้วยพันธมิตรปลอดภัยกว่า จึงเน้นการลงทุนที่ให้ผลเร็ว แต่ไม่เสี่ยง
-ราคาแปลงสิทธิ W2 แพงถึง 9.50 บาท มีความหมายปลายเปิดเอาไว้ คือ ก)ต้องการส่งสัญญาณว่า โอกาสราคาหุ้นแม่ TFG น่าไปถึง 10.00 บาทเป็นไปได้ หากต้องการให้ W2 ราคาใกล้ 1.00 บาท (ใช้ลูกดันแม่) ข) ถ้าข้อแรกที่กล่าวมาเป็นไปไม่ได้ ไม่ได้ ผู้ถือหุ้นที่ไม่ต้องการใช้สิทธิแปลงสภาพ ก็สามารถหากำไรจากราคาวอร์แรนต์ที่จะเข้าเทรดได้ เพราะได้มาฟรีๆ  หรือจะเล่นรอบ หุ้นแม่-ลูก แบบเดียวกับ JAS และ JAS-W3 ก็ได้
เกมนี้ อดีตพ่อมด เชิดศักดิ์ ถนัดรอบด้าน เพราะผ่านมาเยอะ
“อิ อิ อิ” 